APPLE INC.
ZMLUVA PRE MACOS SDK A XCODE

PRED TÝM, AKO POUŽIJETE VÝVOJÁRSKY SOFTVÉR (DEFINOVANÝ NIŽŠIE), SI POZORNE PREČÍTAJTE TÚTO ZMLUVU PRE MACOS SDK A XCODE (ĎALEJ LEN „LICENCIA“). POUŽÍVANÍM VÝVOJÁRSKEHO SOFTVÉRU VYJADRUJETE SÚHLAS S PODMIENKAMI UVEDENÝMI V TEJTO LICENCII.  AK PRÍSTUP K VÝVOJÁRSKEMU SOFTVÉRU ZÍSKAVATE ELEKTRONICKY, VYJADRITE SÚHLAS S TÝM, ABY BOLA VAŠA ZMLUVA VIAZANÁ PODMIENKAMI UVEDENÝMI V TEJTO LICENCII KLIKNUTÍM NA TLAČIDLO „AGREE“ (SÚHLASÍM).  POKIAĽ S PODMIENKAMI UVEDENÝMI V TEJTO LICENCII NESÚHLASÍTE, VÝVOJÁRSKY SOFTVÉR NEPOUŽÍVAJTE A KLIKNITE NA TLAČIDLO „DISAGREE“ (NESÚHLASÍM). 

DÔLEŽITÁ POZNÁMKA: Tento softvér môže byť použitý na reprodukciu materiálov v prípade, že bude obmedzený na reprodukciu materiálov, ktoré nie sú chránené autorskými právami, materiálov, ktorých autorské práva vlastníte vy, alebo materiálov, ktoré ste oprávnení reprodukovať podľa zákona. Ak si nie ste istí vašimi právami na kopírovanie materiálov, mali by ste kontaktovať vášho právneho poradcu.

1. Všeobecné podmienky. 
A. Softvér Apple, nástroje, utility, vzorový alebo príkladový kód, dokumentácia, rozhrania, obsah, údaje a iné materiály, ktoré sú súčasťou tejto licencie na disku, v tlačenej alebo elektronickej dokumentácii, v pamäti určenej len na čítanie alebo na iných médiách či v akejkoľvek podobe (súhrnne označované ako „vývojársky softvér”) sú vám spoločnosťou Apple Inc. (ďalej len „Apple“) licencované, a nie predané, a to len na používanie v súlade s podmienkami uvedenými v tejto licencii.  Spoločnosť Apple a/alebo jej udeľovatelia licencií si ponechávajú vlastníctvo samotného vývojárskeho softvéru a vyhradzujú si všetky práva, ktoré vám neboli výslovne udelené. Podmienky uvedené v tejto licencii sa vzťahujú na všetky softvérové inovácie poskytnuté spoločnosťou Apple, ktoré nahradia a/alebo doplnia pôvodný vývojársky softvér, pokiaľ nie je k takejto inovácii priložená osobitná licencia. V takom prípade platia podmienky priloženej licencie. 

B. Vlastnícke práva na všetok obsah, ktorý sa zobrazuje vo vývojárskom softvéri alebo ku ktorému máte prístup prostredníctvom vývojárskeho softvéru, patria vlastníkovi príslušného obsahu. Takýto obsah môže byť chránený autorským právom alebo ďalšími zákonmi a dohodami na ochranu intelektuálneho vlastníctva a jeho používanie môže podliehať podmienkam používania tretej strany, ktorá obsah poskytuje. Táto licencia vám neudeľuje žiadne práva na používanie takéhoto obsahu, ani negarantuje dostupnosť tohoto obsahu.

2. Práva a obmedzenia vyplývajúce z tejto licencie.
A. Licencia. Podľa pravidiel a podmienok uvedených v tejto licencii vám bola udelená obmedzená neexkluzívna licencia na používanie vývojárskeho softvéru na počítačoch značky Apple s cieľom vyvíjať a testovať aplikácie a iný softvér. Kópie tohto vývojárskeho softvéru môžete vytvárať len na interné používanie a v počte nevyhnutnom na používanie vývojárskeho softvéru za účelom povoleným v tejto licencii. Tieto kópie môžete sprostredkovať iba zamestnancom, ktorých pracovné povinnosti vyžadujú používanie vývojárskeho softvéru. Všetky kópie vývojárskeho softvéru, ako aj jeho časti, musia zahŕňať všetky oznamy o autorských právach alebo iné upozornenia týkajúce sa vlastníckych práv, ktoré obsahuje originál. 

B. Ďalšie obmedzenia používania. Povolenia uvedené v tejto licencii vám neumožňujú inštalovať, používať alebo spúšťať vývojársky softvér na počítači, ktorý nie je značky Apple, a vy súhlasíte, že to neurobíte a že to neumožníte ani iným osobám. S výnimkou prípadov výslovne povolených v tejto licencii alebo inak licencovaných spoločnosťou Apple: (i) môže vývojársky softvér naraz používať len jeden užívateľ a (ii) vývojársky softvér nemôžete sprístupňovať prostredníctvom siete v prípade, že by tak mohol byť spúšťaný alebo používaný na viacerých počítačoch naraz. Vývojársky softvér nesmiete prenajímať, požičiavať, predávať, nanovo distribuovať, ani licencovať a nesmiete tiež neoprávneným spôsobom využívať služby pomocou alebo prostredníctvom vývojárskeho softvéru. 

C. Zákaz reverzného inžinierstva, obmedzenia. Vývojársky softvér nesmiete kopírovať (s výnimkou prípadov jednoznačne uvedených v tejto licencii), dekompilovať, aplikovať naň reverzné inžinierstvo, rozoberať, pokúšať sa získať jeho zdrojový kód, dekódovať, upravovať alebo vytvárať diela odvodené od vývojárskeho softvéru či akýchkoľvek služieb poskytovaných vývojárskym softvérom alebo akejkoľvek jeho časti (s výnimkou a len v rozsahu, keď je ktorákoľvek vyššie uvedená činnosť zakázaná príslušným zákonom, alebo v rozsahu povolenom licenčnými podmienkami určujúcimi využívanie open-source komponentov alebo vzorového kódu) a súhlasíte s tým, že to neurobíte a tiež, že to neumožníte ani iným osobám. 

D. Vzorový kód. Určité časti vývojárskeho softvéru pozostávajú zo vzorového alebo príkladového kódu poskytovaného spoločnosťou Apple (ďalej len „vzorový kód“). Takýto vzorový kód môžete používať, reprodukovať, upravovať a nanovo distribuovať iba v súlade s licenčnými podmienkami, ktoré sú súčasťou takéhoto vzorového kódu alebo súvisiacich projektov.

E. Vývojársky softvér QuickTime. Vývojársky softvér QuickTime môžete používať iba na vývoj softvérových aplikácií kompatibilných s platformami macOS a/alebo Windows s nainštalovanou architektúrou QuickTime a ktoré sa na týchto platformách dajú spustiť. Softvérová aplikácia nesmie rušiť fungovanie prehrávača QuickTime Player ani modulu QuickTime vrátane, nie však výhradne, priradení typu súboru či typu MIME registrovaných v architektúre QuickTime.

F. Používanie obrázkov poskytovaných systémom. Na systémom poskytnuté obrázky vlastnené spoločnosťou Apple a zdokumentované ako také v užívateľskom rozhraní spoločnosti Apple pre macOS a iOS (ďalej len „obrázky poskytnuté systémom“) máte licenciu výhradne na účely vývoja aplikácií pre macOS a iOS (v danom poradí) pomocou vývojárskeho softvéru. Po ukončení tejto licencie môžete pokračovať v distribúcii obrázkov poskytnutých systémom použitých v rámci softvéru, ktorý ste vyvinuli pomocou vývojárskeho softvéru, no súhlasíte, že spoločnosti Apple na jej požiadanie poskytnete kópiu softvéru, ktorý ste pomocou vývojárskeho softvéru vyvinuli a ktorý obsahuje obrázky poskytnuté systémom, aby spoločnosť Apple mohla podľa vlastného uváženia určiť, či to, ako ste obrázky poskytnuté systémom, použili, je v súlade s týmito podmienkami.

G. Lokalizačné služby, vyjadrenie súhlasu. 
1. Spoločnosť Apple vám prostredníctvom vývojárskeho softvéru môže povoliť prístup k určitým aplikačným programovým rozhraniam (API) využívajúcim polohu (napríklad Core Location) dokumentovaným spoločnosťou Apple (ďalej len „lokalizačné rozhrania API”).  Podľa týchto pravidiel a podmienok môžete takéto rozhrania API a služby používať iba na to, aby ste softvérovým programom, ktoré vyvíjate na používanie v systéme macOS (ďalej len „aplikácie”), umožnili prístup k údajom o polohe (ako je geografická poloha počítača užívateľa v reálnom čase) v prípade užívateľov, ktorí s takýmto prístupom súhlasia. V prípade aplikácií, ktoré používajú lokalizačné rozhrania API alebo inak poskytujú služby využívajúce polohu, súhlasíte s tým, že takéto aplikácie nemôžu byť vytvárané ani predávané na automatickú ani autonómnu kontrolu správania vozidla ani na pohotovostné či život zachraňujúce účely. Aplikácie ponúkajúce služby alebo funkcie využívajúce polohu navyše musia jednotlivých užívateľov upozorniť a získať od nich súhlas pred tým, ako aplikácia ich údaje o polohe zhromaždí, prenesie alebo inak použije. V prípade aplikácií, ktoré využívajú lokalizačné rozhrania API na navigáciu v reálnom čase (vrátane, nie však výhradne, podrobných navigačných pokynov a iného smerovania povoleného prostredníctvom senzora), musíte mať licenčnú zmluvu koncového užívateľa obsahujúcu nasledovné upozornenie: TÚTO APLIKÁCIU NA POSKYTOVANIE NAVIGAČNÝCH POKYNOV V REÁLNOM ČASE POUŽÍVATE NA VLASTNÉ RIZIKO. ÚDAJE O POLOHE NEMUSIA BYŤ PRESNÉ.

2. Súhlasíte s tým, že vy ani vaše aplikácie nezakážete, neprepíšete ani inak nebudete rušiť systémové upozornenia, výstrahy, panely displeja, panely súhlasu a podobné oznámenia implementované spoločnosťou Apple vrátane, nie však výhradne, takých, čo sú určené na upozornenie užívateľa, že jeho údaje o polohe sa zhromažďujú, prenášajú, uchovávajú či používajú, alebo určené na získanie súhlasu na takéto použitie.  Ak bude súhlas odopretý alebo stiahnutý, vy ani vaše aplikácie nesmiete prostredníctvom lokalizačných rozhraní API zhromažďovať, prenášať, spracúvať ani využívať informácie a údaje o polohe užívateľa. Ste si vedomí a súhlasíte s tým, že vy a vaše aplikácie musíte dodržiavať všetky príslušné trestnoprávne, občianske a štatutárne zákony a nariadenia (vrátane zákonov a nariadení týkajúcich sa ochrany osobných údajov, zhromažďovania údajov a služieb využívajúcich polohu) vo všetkých jurisdikciách, kde sa vaše aplikácie používajú.  Nesiete výhradnú a úplnú zodpovednosť za všetky sťažnosti, súdne procesy, zodpovednosti, straty, ujmy, náklady a výdavky, ktoré z vašej aplikácie (vrátane, nie však výhradne, používania lokalizačných rozhraní API vašou aplikáciou) vyplývajú, súvisia s ňou či sú jej prisúditeľné alebo sa jej inak týkajú.

H. Dodržiavanie zákonov. Súhlasíte s tým, že budete používať vývojársky softvér a služby v súlade so všetkými príslušnými zákonmi vrátane miestnych zákonov krajiny alebo oblasti, kde bývate alebo kde sťahujete alebo používate vývojársky softvér a služby.

3. Prenos práv. Môžete vykonať jeden trvalý prenos všetkých svojich licenčných práv na vývojársky softvér (v jeho pôvodnej podobe tak, ako bol dodaný spoločnosťou Apple) na iného užívateľa, a to za týchto podmienok: (a) prenos musí zahŕňať všetok vývojársky softvér vrátane všetkých jeho častí a tejto licencie; (b) neponecháte si žiadnu kópiu vývojárskeho softvéru, celkovú ani čiastočnú, vrátane kópií uložených na počítači alebo inom pamäťovom zariadení; (c) druhá strana, ktorá od vás vývojársky softvér získa, bude súhlasiť s pravidlami a podmienkami uvedenými v tejto licencii. Nemôžete preniesť žiaden vývojársky softvér, ktorý bol upravený ani nahradený, ako uvádza časť 13 nižšie. Všetky súčasti vývojárskeho softvéru sú poskytované ako súčasť balíka a nie je možné ich od tohto balíka oddeliť s cieľom ich distribúcie ako samostatných aplikácií.

4. Súhlas s použitím údajov.
A. Diagnostické údaje a údaje o používaní. Ak sa rozhodnete umožniť zber diagnostických údajov a údajov o používaní, súhlasíte s tým, že spoločnosť Apple a jej dcérske spoločnosti a agenti môžu zhromažďovať, uchovávať, spracovávať a využívať diagnostické a technické informácie a informácie o používaní a s tým súvisiace informácie vrátane, nie však výhradne, jedinečných systémových alebo hardvérových identifikátorov, informácií o vašom počítači, systémovom a aplikačnom softvéri a perifériách, ktoré sú pravidelne zhromažďované na poskytovanie a zlepšovanie produktov a služieb spoločnosti Apple a na uľahčovanie poskytovania softvérových aktualizácií, podpory produktu a ostatných vám poskytovaných služieb (ak existujú) súvisiacich s vývojárskym softvérom a na overovanie dodržiavania podmienok uvedených v tejto licencii. Svoje nastavenia na zber diagnostických informácií a informácií o používaní môžete kedykoľvek zmeniť prechodom na nastavenie Diagnostika a používanie v počítači a zrušením zaškrtnutia zaškrtávacieho políčka. Nastavenie Diagnostika a používanie sa nachádza na paneli Bezpečnosť a ochrana súkromia v Systémových nastaveniach. Spoločnosť Apple môže využívať takéto informácie, pokiaľ sú zhromažďované v podobe, ktorá neumožňuje vašu osobnú identifikáciu, na účely opísané vyššie. Za účelom vylepšenia softvéru, hardvéru a služieb určených na použitie s produktmi Apple od partnerov Apple alebo vývojárov tretích strán, môže spoločnosť Apple poskytnúť týmto partnerom a vývojárom časť týchto diagnostických údajov, ktoré sú relevantné z hľadiska softvéru, hardvéru a/alebo služby partnera či tretej strany, pokiaľ sú tieto údaje poskytované v podobe, ktorá neumožňuje vašu osobnú identifikáciu. 

B. Ochrana osobných údajov. S vašimi osobnými údajmi sa po celý čas bude zaobchádzať v súlade so zásadami ochrany osobných údajov spoločnosti Apple, na ktoré odkazuje táto licencia, a ktoré sú dostupné na adrese: http://www.apple.com/legal/privacy/.

5. Služby, Vývojársky program pre Mac
A. Spoločnosť Apple vám pomocou alebo prostredníctvom vývojárskeho softvéru môže poskytnúť prístup k službám, ktoré tak budete môcť využívať.  Používanie týchto služieb môže vyžadovať Apple ID, súhlas s dodatočnými podmienkami a môže byť dodatočne spoplatnené. Ak sa rozhodnete tieto služby využívať v spojení s vývojárskym softvérom, ich používanie bude podliehať týmto dodatočným pravidlám a podmienkam (napríklad vaše používanie vývojárskych ID získaných prostredníctvom konta vývojárskeho programu spoločnosti Apple bude podliehať príslušným pravidlám vývojárskeho programu spoločnosti Apple týkajúcim sa vývojárskych ID), ale táto licencia bude aj naďalej platiť na vaše používanie vývojárskeho softvéru, na ktorý sa udeľuje licencia. Ak by ste aplikácie, ktoré vyviniete, chceli ponúkať v Mac App Store, musíte sa uchádzať o účasť na vývojárskom programe pre Mac Ďalšie informácie o vývojárskych programoch spoločnosti Apple sú k dispozícii na http://developer.apple.com/. Spoločnosť Apple si vyhradzuje právo kedykoľvek zamietnuť prijatie do svojich vývojárskych programov podľa vlastného uváženia. 

B. Súhlasíte s tým, že služby obsahujú zákonom chránený obsah, informácie a materiály, ktoré vlastní spoločnosť Apple a držitelia jej licencií a ktoré sú chránené príslušnými zákonmi na ochranu intelektuálneho duševného vlastníctva a ďalšími zákonmi. Takisto súhlasíte s tým, že nebudete využívať tento zákonom chránený obsah, informácie alebo materiály žiadnym spôsobom s výnimkou toho, ktorý pripúšťa využívanie služieb, ani akýmkoľvek iným spôsobom, ktorý odporuje podmienkam uvedeným v tejto licencii alebo narúša práva súvisiace s intelektuálnym vlastníctvom tretej strany alebo spoločnosti Apple. S výnimkou rozsahu výslovne povoleného v príslušných podmienkach týkajúcich sa služieb súhlasíte s tým, že nebudete reprodukovať, upravovať, prenajímať, požičiavať, predávať, distribuovať ani vytvárať odvodené diela založené na službách žiadnym spôsobom a že služby nebudete zneužívať žiadnym neoprávneným spôsobom vrátane, nie však výhradne, prenosu malvéru či neoprávneným prienikom alebo preťažovaním kapacity siete. 

C. Služby, ku ktorým máte prístup, na ktoré môžete odkazovať alebo ktoré si môžete zobraziť prostredníctvom vývojárskeho softvéru, navyše nie sú dostupné vo všetkých jazykoch ani vo všetkých krajinách. Spoločnosť Apple netvrdí, že takéto služby sú vhodné alebo dostupné na používanie na akomkoľvek konkrétnom mieste. Spoločnosť Apple si vyhradzuje právo ktorúkoľvek službu kedykoľvek zmeniť, pozastaviť, odstrániť alebo k nej zablokovať prístup. Spoločnosť Apple nebude za žiadnych okolností zodpovedná za odstránenie alebo zablokovanie prístupu k takýmto službám ani za aktualizácie, údržbu, záruku, technickú ani inú podporu takýchto služieb. Spoločnosť Apple môže tiež zaviesť limity či obmedzenia na používanie služieb alebo prístupu k nim, a to kedykoľvek, v akomkoľvek prípade a bez predchádzajúceho upozornenia či zodpovednosti.  Uznávate a súhlasíte s tým, že si spoločnosť Apple vyhradzuje právo kedykoľvek zrušiť a odstrániť váš prístup k službám poskytovaným pomocou alebo prostredníctvom vývojárskeho softvéru podľa vlastného uváženia.

6. Ukončenie. Táto licencia je platná až do jej ukončenia. Práva, ktoré sú vám udelené touto licenciou, automaticky a bez upozornenia od spoločnosti Apple zanikajú alebo prestávajú byť účinné v prípade, že porušíte ktorúkoľvek z podmienok uvedených v tejto licencii. Spoločnosť Apple si navyše vyhradzuje právo ukončiť účinnosť tejto licencie, pokiaľ sa vydá nová verzia softvéru operačného systému spoločnosti Apple alebo vývojárskeho softvéru, ktoré by boli nekompatibilné s touto verziou vývojárskeho softvéru. Po ukončení účinnosti tejto licencie by ste mali vývojársky softvér prestať používať a zničiť všetky jeho kópie, a to celé aj čiastočné. Časti 2B, 2C, 4, 5B a 6 až 13 pretrvávajú aj po akomkoľvek zrušení účinnosti tejto licencie.

7. Zrieknutie sa záruk. 
A.	TÝMTO VYJADRUJETE SVOJ VEDOMÝ SÚHLAS S TÝM, ŽE V ROZSAHU POVOLENOM PRÍSLUŠNÝMI ZÁKONMI VÝVOJÁRSKY SOFTVÉR A SLUŽBY VYKONÁVANÉ POMOCOU VÝVOJÁRSKEHO SOFTVÉRU ČI SLUŽBY, KU KTORÝM POMOCOU VÝVOJÁRSKEHO SOFTVÉRU ZÍSKAVATE PRÍSTUP, POUŽÍVATE NA VLASTNÉ RIZIKO A PREBERÁTE ZODPOVEDNOSŤ ZA TIETO RIZIKÁ TÝKAJÚCE SA USPOKOJIVEJ KVALITY, VÝKONNOSTI, PRESNOSTI A VÝKONU. 

B.	VÝVOJÁRSKY SOFTVÉR A SLUŽBY SÚ DO MAXIMÁLNEJ MIERY POVOLENEJ ZÁKONOM POSKYTOVANÉ „TAK, AKO SÚ“, A „TAK, AKO SÚ DOSTUPNÉ“, SO VŠETKÝMI NEDOSTATKAMI A BEZ AKEJKOĽVEK ZÁRUKY. SPOLOČNOSŤ APPLE A JEJ POSKYTOVATELIA LICENCIÍ (NA ÚČELY ČASTÍ 7 A 8 SÚHRNNE ĎALEJ LEN „APPLE“) SA TÝMTO ZRIEKAJÚ VŠETKÝCH ZÁRUK A PODMIENOK TÝKAJÚCICH SA VÝVOJÁRSKEHO SOFTVÉRU ALEBO SLUŽIEB, ČI UŽ VÝSLOVNÝCH, IMPLICITNÝCH ALEBO ZÁKONNÝCH, VRÁTANE, NIE VŠAK VÝHRADNE, IMPLICITNÝCH ZÁRUK A/ALEBO PODMIENOK OBCHODOVATEĽNOSTI, USPOKOJIVOSTI KVALITY, VHODNOSTI NA KONKRÉTNY ÚČEL POUŽITIA, PRESNOSTI, NERUŠENÉHO POUŽÍVANIA A NEPORUŠOVANIA PRÁV TRETÍCH STRÁN. 

C.	SPOLOČNOSŤ APPLE NERUČÍ ZA PRERUŠENIE VÁŠHO POHODLNÉHO VYUŽÍVANIA VÝVOJÁRSKEHO SOFTVÉRU A SLUŽIEB ANI ZA TO, ŽE FUNKCIE, KTORÉ ZAHŔŇA, ALEBO SLUŽBY, KTORÉ VYKONÁVA ČI POSKYTUJE, BUDÚ SPĹŇAŤ VAŠE POŽIADAVKY. APPLE TIEŽ NERUČÍ ZA TO, ŽE CHOD VÝVOJÁRSKEHO SOFTVÉRU A SLUŽIEB BUDE NIČÍM NEPRERUŠENÝ ALEBO BEZCHYBNÝ, ŽE AKÁKOĽVEK SLUŽBA BUDE POSKYTOVANÁ NEUSTÁLE, ŽE VÝVOJÁRSKY SOFTVÉR ALEBO SLUŽBY BUDÚ KOMPATIBILNÉ ČI SPOLUPRACUJÚCE SO SOFTVÉROM, APLIKÁCIAMI ALEBO SLUŽBAMI TRETÍCH STRÁN, ANI ZA TO, ŽE CHYBY VÝVOJÁRSKEHO SOFTVÉRU ALEBO SLUŽIEB BUDÚ NAPRAVENÉ. INŠTALÁCIA TOHTO VÝVOJÁRSKEHO SOFTVÉRU MÔŽE MAŤ VPLYV NA POUŽITEĽNOSŤ SOFTVÉRU, APLIKÁCIÍ ALEBO SLUŽIEB TRETÍCH STRÁN, AKO AJ OSTATNÝCH PRODUKTOV A SLUŽIEB SPOLOČNOSTI APPLE.

D.	ĎALEJ SÚHLASÍTE S TÝM, ŽE VÝVOJÁRSKY SOFTVÉR ALEBO SLUŽBY NIE SÚ URČENÉ ANI VHODNÉ NA POUŽÍVANIE V SITUÁCIÁCH ALEBO PROSTREDÍ, KDE ZLYHANIE, ČASOVÉ ONESKORENIE, CHYBY ALEBO NEZROVNALOSTI V OBSAHU, ÚDAJOCH ALEBO INFORMÁCIACH, KTORÉ POSKYTUJE VÝVOJÁRSKY SOFTVÉR ALEBO SLUŽBY, MÔŽU VIESŤ K SMRTI, OSOBNÉMU ZRANENIU ALEBO ŤAŽKÉMU FYZICKÉMU POŠKODENIU ČI POŠKODENIU ŽIVOTNÉHO PROSTREDIA VRÁTANE, NIE VŠAK VÝHRADNE, OBSLUHOVANIA JADROVÝCH ZARIADENÍ, LETECKEJ NAVIGÁCIE ALEBO KOMUNIKAČNÝCH SYSTÉMOV, RIADENIA LETOVEJ PREVÁDZKY, SYSTÉMOV NA PODPORU ŽIVOTNÝCH FUNKCIÍ A SYSTÉMOV RIADENIA ZBRANÍ. 

E.	ŽIADNA ÚSTNA ČI PÍSOMNÁ INFORMÁCIA ANI RADA, KTORÚ POSKYTNE SPOLOČNOSŤ APPLE ALEBO JEJ AUTORIZOVANÝ ZÁSTUPCA, NESLÚŽI AKO ZÁRUKA. AK SA UKÁŽE, ŽE VÝVOJÁRSKY SOFTVÉR ALEBO SLUŽBY SÚ CHYBNÉ, CELKOVÉ NÁKLADY NA VŠETKU POTREBNÚ ÚDRŽBU, OPRAVY ALEBO NÁPRAVY SÚ VO VAŠEJ VLASTNEJ RÉŽII. VZHĽADOM NA TO, ŽE NIEKTORÉ PRÁVNE SYSTÉMY NEPOVOĽUJÚ VYŇATIE IMPLICITNÝCH ZÁRUK ALEBO OBMEDZENÍ NA UPLATNITEĽNÉ ZÁKONOM URČENÉ SPOTREBITEĽSKÉ PRÁVA, JE MOŽNÉ, ŽE SA NA VÁS VYŠŠIE UVEDENÉ VÝNIMKY A OBMEDZENIA NEVZŤAHUJÚ. 

8. Obmedzenie zodpovednosti. AŽ DO ROZSAHU NEZAKÁZANÉHO PRÍSLUŠNÝM ZÁKONOM SPOLOČNOSŤ APPLE V ŽIADNOM PRÍPADE NEZODPOVEDÁ ZA OSOBNÉ ZRANENIA ANI ŽIADNE NÁHODNÉ, ZVLÁŠTNE, NEPRIAME ALEBO NÁSLEDNÉ ŠKODY (VRÁTANE, NIE VŠAK VÝHRADNE, ŠKÔD Z DÔVODU STRATY ZISKOV, POŠKODENIA ALEBO STRATY ÚDAJOV, CHYBY PRI ODOSIELANÍ ALEBO PRIJÍMANÍ ÚDAJOV ALEBO INFORMÁCIÍ, PRERUŠENIA OBCHODU ALEBO AKÉKOĽVEK ĎALŠÍCH OBCHODNÝCH ÚJM ALEBO STRÁT VZNIKNUTÝCH V DÔSLEDKU ALEBO SÚVISIACICH S VAŠÍM POUŽÍVANÍM ALEBO VAŠOU NESCHOPNOSŤOU POUŽÍVAŤ VÝVOJÁRSKY SOFTVÉR ČI SLUŽBY ALEBO AKÝKOĽVEK SOFTVÉR ČI APLIKÁCIE TRETÍCH STRÁN SPOJENÉ S VÝVOJÁRSKYM SOFTVÉROM ALEBO SLUŽBAMI) SPÔSOBENÉ AKÝMKOĽVEK SPÔSOBOM A BEZ OHĽADU NA TEÓRIU O ZODPOVEDNOSTI (PROSTREDNÍCTVOM ZMLUVY, SPORU ALEBO INAK), DOKONCA ANI KEĎ BOLA SPOLOČNOSŤ APPLE NA MOŽNOSŤ TÝCHTO ŠKÔD UPOZORNENÁ. VZHĽADOM NA TO, ŽE NIEKTORÉ PRÁVNE SYSTÉMY NEPOVOĽUJÚ VYLÚČENIE ALEBO OBMEDZENIE ZODPOVEDNOSTI ZA OSOBNÉ ZRANENIE ALEBO NÁHODNÉ ČI SÚVISIACE UJMY, JE MOŽNÉ, ŽE SA NA VÁS VYŠŠIE UVEDENÉ VÝNIMKY A OBMEDZENIA NEVZŤAHUJÚ. Výška odškodného v rámci zodpovednosti spoločnosti Apple voči vašim stratám (iná, než vyžadovaná uplatniteľným zákonom v prípadoch osobného zranenia) nemôže v žiadnom prípade presiahnuť päťdesiat dolárov (50 USD). Predchádzajúce obmedzenia platia aj v prípade, že vyššie uvedená náprava nesplní svoj pôvodný účel.

9. Kontrola exportu. Vývojársky softvér nemôžete žiadnym spôsobom exportovať alebo reexportovať, ani používať inak, než povoľujú zákony Spojených štátov amerických a zákony jurisdikcie (jurisdikcií), v ktorých ste vývojársky softvér zakúpili. Vývojársky softvér nemôžete exportovať alebo reexportovať predovšetkým, nie však výhradne, (a) do krajín, na ktoré USA uvalili embargo alebo (b) komukoľvek v Zozname zvláštne určených osôb Ministerstva financií USA, v Zozname zamietnutých osôb alebo v Zozname zamietnutých subjektov Ministerstva obchodu USA. Používaním vývojárskeho softvéru vyjadrujete a zaručujete sa, že sa nenachádzate v žiadnej z týchto krajín ani na žiadnom podobnom zozname. Tiež sa zaväzujete, že nebudete vývojársky softvér používať na žiadny účel, ktorý by bol zakázaný zákonmi Spojených štátov amerických, čo zahŕňa predovšetkým, nie však výhradne, vývoj, navrhovanie, výrobu alebo produkciu riadených striel a nukleárnych, chemických alebo biologických zbraní.

10. Koncoví užívatelia v štátnej správe. Vývojársky softvér a súvisiaca dokumentácia sú „komerčnými položkami“, pričom tento pojem je definovaný v americkej Zbierke federálnych predpisov 48 C.F.R. §2.101 a pozostáva z „komerčného počítačového softvéru“ a „dokumentácie ku komerčnému počítačovému softvéru“, pričom tieto pojmy sa spomínajú v uvedenej Zbierke 48 C.F.R. §12.212 alebo 48 C.F.R. §227.7202, podľa príslušnosti. V súlade so Zbierkou federálnych predpisov 48 C.F.R. §12.212 alebo 48 C.F.R. §227.7202-1 až 227.7202-4, podľa príslušnosti, komerčný počítačový softvér a dokumentácia ku komerčnému počítačovému softvéru sú licencované americkým vládnym koncovým užívateľom (a) len ako komerčné položky a (b) len s tými právami, ktoré boli udelené všetkým ostatným bežným koncovým užívateľom v súlade s tu uvedenými zmluvnými podmienkami. Ešte nepublikované práva sú vyhradené podľa autorského práva Spojených štátov amerických.

11. Kontrolné zákony a oddeliteľnosť. Táto licencia bude spravovaná a vykladaná v súlade so zákonmi štátu Kalifornia s výnimkou konfliktu právnych princípov. Táto licencia sa neriadi dohodou Spojených národov o zmluvách o medzinárodnom predaji tovarov, ktorých aplikácia je výslovne vylúčená. Ak z akýchkoľvek príčin vznesie súd kompetentného právneho systému námietku neuplatniteľnosti akejkoľvek klauzuly, alebo prehlási jej časť za právne neúčinnú, zvyšok tejto licencie zostáva v plnej platnosti a moci.  

12. Kompletná dohoda; úradný jazyk. Táto licencia utvára celú dohodu medzi vami a spoločnosťou Apple vzťahujúcu sa na používanie vývojárskeho softvéru, na ktorý sa udeľuje licencia, a nahrádza všetky predošlé a súčasné dohody týkajúce sa tejto veci. Žiadne dodatky ani modifikácie tejto licencie nebudú záväzné, pokiaľ nebudú v písomnej forme a podpísané spoločnosťou Apple.  Strany k tomu potvrdzujú, že požiadali, aby táto licencia a všetky súvisiace dokumenty boli koncipované v angličtine.

13. Informácie o tretích stranách. 
A. Niektoré súčasti vývojárskeho softvéru, ako aj programy typu open source tretích strán, ktoré sú súčasťou vývojárskeho softvéru, môžu byť sprístupnené spoločnosťou Apple na jej webovej lokalite pre open source (http://www.opensource.apple.com/) (súhrnne označované ako „open-source komponenty “). Ste oprávnení upravovať alebo nahradzovať len tieto open source komponenty, a to za týchto podmienok: (i) výsledný upravený vývojársky softvér sa používa v súlade s povoleným používaním uvedeným vyššie a (ii) inak spĺňate podmienky tejto licencie, ako aj všetky príslušné licenčné podmienky, ktoré upravujú používanie open-source komponentov. Spoločnosť Apple nie je pre výsledný upravený vývojársky softvér povinná poskytovať žiadne aktualizácie, údržbu, záruku a technickú či inú podporu ani služby. Výslovne beriete na vedomie, že v prípade zlyhania alebo poškodenia hardvéru Apple z dôvodu úprav open-source komponentov vývojárskeho softvéru je takéto zlyhanie alebo poškodenie vylúčené z podmienok hardvérovej záruky produktov Apple.

B. Niektoré softvérové knižnice a iný softvér tretích strán, ktoré sú súčasťou vývojárskeho softvéru, sú bezplatným softvérom a sú licencované na základe podmienok licencie GNU General Public License (GPL) alebo eventuálne licencie GNU Library/Lesser General Public License (LGPL). V prípade takéhoto bezplatného softvéru môžete na základe písomnej žiadosti odoslanej spoločnosti Apple získať úplnú kópiu zdrojového kódu v čitateľnom formáte podliehajúcu podmienkam licencie GPL alebo eventuálne LGPL bez poplatku s výnimkou nákladov na médium, prepravu a spracovanie. Softvér s licenciou GPL/LGPL sa distribuuje v nádeji, že bude užitočný, no BEZ AKEJKOĽVEK ZÁRUKY, dokonca aj bez implicitnej záruky OBCHODOVATEĽNOSTI alebo VHODNOSTI NA KONKRÉTNY ÚČEL. Kópia licencie GLP a LGLP je súčasťou vývojárskeho softvéru.

C. Vývojársky softvér zahŕňa určitý softvér podliehajúci licencii IBM Public License Version 1.0 (IPL) alebo Common Public License Version 1.0 (CPL). Kópia zdrojového kódu softvéru s licenciou IPL a CPL sa nachádza v open-source odkladacom priestore spoločnosti Apple. Informácie o tom, ako tento zdrojový kód získať, nájdete na webovej stránke spoločnosti Apple pre open source (<http://www.opensource.apple.com>/). SOFTVÉR S LICENCIOU IPL A CPL SA POSKYTUJE NA BÁZE „TAK, AKO JE“, BEZ AKÝCHKOĽVEK ZÁRUK ALEBO PODMIENOK, ČI UŽ PRIAMYCH ALEBO IMPLICITNÝCH ZÁRUK VRÁTANE, NIE VŠAK VÝHRADNE, ZÁRUK ALEBO PODMIENOK PRÁVNEHO TITULU, DODRŽIAVANIA PREDPISOV, OBCHODOVATEĽNOSTI ČI VHODNOSTI NA KONKRÉTNY ÚČEL.  ANI SPOLOČNOSŤ APPLE, ANI SPOLOČNOSŤ IBM, ANI ŽIADEN INÝ PRISPIEVATEĽ DO SOFTVÉRU S LICENCIOU IPL A CPL NENESÚ ZODPOVEDNOSŤ ZA ŽIADNE PRIAME, NEPRIAME, NÁHODNÉ, ZVLÁŠTNE, NÁSLEDNÉ ŠKODY ČI ŠKODY S EXEMPLÁRNE ZVÝŠENOU NÁHRADOU (VRÁTANE, NIE VŠAK VÝHRADNE, STRATY ZISKOV) SPÔSOBENÉ AKÝMKOĽVEK SPÔSOBOM A BEZ OHĽADU NA TEÓRIU O ZODPOVEDNOSTI, ČI UŽ PROSTREDNÍCTVOM ZMLUVY, OBJEKTÍVNEJ ZODPOVEDNOSTI ALEBO SPORU (VRÁTANE NEDBALOSTI ALEBO INAK) VYPLÝVAJÚCE AKÝMKOĽVEK SPÔSOBOM Z POUŽÍVANIA ALEBO DISTRIBÚCIE SOFTVÉRU S LICENCIOU IPL A CPL ALEBO Z UPLATNENIA AKÝCHKOĽVEK PRÁV UDELENÝCH V RÁMCI TEJTO LICENCIE, DOKONCA ANI KEĎ BOLI NA MOŽNOSŤ TAKÝCHTO ŠKÔD UPOZORNENÍ.

EA1422
25.08.2016